KOMISIJOS REGLAMENTAS (EB) Nr. 1609/2005
2005 m. rugsėjo 30 d.
dėl gamybos kvotomis garantuoto kiekio cukraus sektoriuje ir didžiausių prognozuojamų tiekimo poreikių rafinavimo įmonėms pagal lengvatinio importo schemą sumažinimo 2005-2006 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 10 straipsnio 6 dalį ir 39 straipsnio 6 dalį,
kadangi:
(1)
Reglamento (EB) Nr. 1260/2001 10 straipsnio 3 ir 4 dalyse numatyta, kad jei prognozės rodo, kad eksportuotinas likutis gaunant grąžinamąją išmoką yra didesnis nei Žemės ūkio susitarime, sudarytame remiantis Sutarties 300 straipsnio 2 dalimi, nustatytas maksimalus likutis, gamybos kvotomis garantuotas kiekis yra mažinamas iki kiekvienų prekybos metų spalio 1 d.
(2)
Prognozės 2005-2006 prekybos metams rodo, kad eksportuotinas likutis viršija Žemės ūkio susitarime nustatytą maksimalų likutį. Todėl reikėtų nustatyti bendrą garantuoto kiekio sumažinimą ir, naudojant Reglamento (EB) Nr. 1260/2001 10 straipsnio 4 dalyje nustatytus koeficientus, patikslinti jo paskirstymą, viena vertus, cukrui, izogliukozei, inulino sirupui, kita vertus, paskirstymą tarp konkrečių produkcijos regionų.
(3)
Remiantis Reglamento (EB) Nr. 1260/2001 10 straipsnio 5 dalies nuostatomis, tada kiekviena valstybė narė, remdamasi aptariamam produktui skirtų A ir B kvotų bei tos valstybės narės to produkto pagrindinio kiekio A ir pagrindinio kiekio B santykiu, paskirsto skirtumą jos teritorijoje įsikūrusioms gamintojų įmonėms.
(4)
Reglamento (EB) Nr. 1260/2001 39 straipsnio 5 dalyje numatyta, kad sumažinus garantuotą kiekį, sumažinami didžiausi prognozuojami žaliavinio cukraus tiekimo Bendrijos rafinavimo įmonių poreikiai konkrečiais prekybos metais. Todėl reikėtų nustatyti atitinkamą minėtų poreikių sumažinimą ir patikslinti jo paskirstymą suinteresuotose valstybėse narėse.
(5)
Reikėtų nustatyti reikalingus terminus, per kuriuos valstybės narės nustatytų taikomus sumažinimus jų teritorijose įsikūrusioms įmonėms.
(6)
Atsižvelgiant į Reglamente (EB) Nr. 1260/2001 nustatytą terminą, reikėtų, kad šis reglamentas įsigaliotų jo paskelbimo Europos Sąjungos oficialiajame leidinyje dieną.
(7)
Cukraus vadybos komitetas nepateikė nuomonės per pirmininko nurodytą laikotarpį,
PRIĖMĖ ŠĮ REGLAMENTĄ:
1 straipsnis
1. Taikant Reglamento (EB) Nr. 1260/2001 10 straipsnio 4 dalį, gamybos kvotomis garantuotas kiekis 2005-2006 prekybos metais mažinamas 1 891 747,7 baltojo cukraus tonomis.
2. 1 dalyje numatytas sumažinimas bei pagrindiniai kiekiai po sumažinimo, taikomi skirstant gamybos kvotas gamintojų įmonėms 2005-2006 prekybos metams, pagal produktą ir regionus pateikti priedo A dalyje.
3. Gamintojų įmonėms, kurioms 2005-2006 prekybos metams buvo paskirtos gamybos kvotos, valstybės narės iki 2005 m. lapkričio 1 d. nustato sumažinimą ir dėl šio sumažinimo pakeistas A ir B kvotas.
2 straipsnis
1. Taikant Reglamento (EB) Nr. 1260/2001 39 straipsnio 5 dalį, didžiausi prognozuojami tiekimo poreikiai rafinavimo įmonėms 2005-2006 prekybos metais mažinami 14 676 baltojo cukraus tonomis.
2. 1 dalyje numatytas sumažinimas paskirstomas suinteresuotoms valstybėms narėms remiantis priedo B dalimi.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 30 d.